News Update: Tesla งบไตรมาส 3 ทำจุดสูงสุดใหม่ รายได้ และ กำไร ทุบสถิติ เอาชนะปัญหาขาดแคลนชิปและห่วงโซ่อุปทาน - FINNOMENA
Tesla รายงานผลประกอบการไตรมาส 3 โดยทุบสถิติใหม่ของบริษัททั้งรายได้ กำไร และยอดขาย เอาชนะปัญหาห่วงโซ่อุปทานที่ส่งผลกระทบต่อผู้ผลิตรถยนต์
21 ต.ค. 2564

Tesla ผู้ผลิตรถยนต์ไฟฟ้าอายุ 18 ปี รายงานผลประกอบการไตรมาส 3 โดยทุบสถิติใหม่ของบริษัททั้งรายได้ กำไร และยอดขาย โดยแม้รายได้จะต่ำกว่าที่ตลาดคาดการณ์ แต่มีผลกำไรสูงกว่าคาด แสดงให้เห็นถึงศักยภาพของ Tesla ในการเอาชนะปัญหาห่วงโซ่อุปทานที่ส่งผลกระทบต่อผู้ผลิตรถยนต์
รายงานผลประกอบการไตรมาส 3 ของบริษัท
กำไรต่อหุ้น (EPS) อยู่ที่ $1.86 สูงกว่าคาดการณ์ที่ $1.59
รายได้เพิ่มขึ้น 57% (YoY) อยู่ที่ 13,790 ล้านดอลลาร์ ต่ำกว่าคาดการณ์ที่ 13,630 ล้านดอลลาร์
รายได้จากการขายรถยนต์ไฟฟ้าอยู่ที่ 12,060 ล้านดอลลาร์
รายได้จากธุรกิจพลังงานอยู่ที่ 806 ล้านดอลลาร์ ในขณะที่รายได้จากการบริการ เช่น การซ่อมบำรุงอยู่ที่ 894 ล้านดอลลาร์
รายได้จากการขายรถยนต์ไฟฟ้าให้ผู้ผลิตรถยนต์เจ้าอื่น (Regulatory Credits) อยู่ที่ 279 ล้านดอลลาร์ ลดลงจาก 354 ล้านดอลลาร์ ในไตรมาสที่ 2
กำไรขั้นต้น (Gross Margin) เพิ่มขึ้น 28.8% (YoY) โดยไม่รวมรายได้จาก Regulatory Credits
ยอดส่งมอบรถยนต์ไฟฟ้าทั้งหมด 241,300 คันทั่วโลก และ ยอดผลิตรถยนต์ไฟฟ้าอยู่ที่ 237,823 คัน โดย 96% ของยอดขายทั้งหมดคือรุ่น Model 3 และ Model Y
ผลประกอบการดังกล่าว เป็นรายงานผลกำไรติดต่อกันเป็นไตรมาสที่ 9 ของ Tesla โดย Tesla กล่าวว่าปัญหาห่วงโซ่อุปทานทั่วโลก ตั้งแต่การขาดแคลนเซมิคอนดักเตอร์ ไปจนถึงความแออัดที่ท่าเรือส่งผลกระทบต่อความสามารถในการเพิ่มผลผลิต ในขณะที่ความต้องการรถยนต์ไฟฟ้าเพิ่มขึ้นอย่างต่อเนื่อง
แม้จะเผชิญปัญหาดังกล่าว แต่ยอดขายในไตรมาส 3 ของ Tesla ทำสถิติใหม่ ซึ่งแตกต่างจากผู้ผลิตรถยนต์รายอื่นที่แม้จะสามารถรายงานผลกำไรในช่วงที่เซมิคอนดักเตอร์ขาดแคลนได้ แต่ยอดขายไม่เพิ่มขึ้นเนื่องจากข้อจำกัดด้านซัพพลายเออร์
หลังการรายงานผลประกอบการไตรมาส 3 ราคาหุ้นของ Tesla ปรับตัวลดลง 1.5% ในช่วงหลังตลาดปิด โดยมีราคาปิดเมื่อวานนี้ (20 ต.ค.) ที่ $865.80 และปรับตัวเพิ่มขึ้น 18.64% ตั้งแต่ต้นปี
Gene Munster จาก Loup Ventures กล่าวว่า การลดลงของราคาหุ้นเกิดจากผลประกอบการที่เป็นไปตามคาด แต่หากพิจารณาที่ความสามารถในการทำกำไรนั้น Tesla มีความก้าวหน้าอย่างมาก
อ้างอิง: https://www.bloomberg.com/news/articles/2021-10-20/tesla-s-quarterly-revenue-trails-estimates-while-earnings-beat?srnd=premium-asia&sref=e4t2werz
https://www.cnbc.com/2021/10/20/tesla-tsla-earnings-q3-2021.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
EV
News Update
Tesla
รถยนต์ไฟฟ้า
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA